KIRJALLINEN KYSYMYS P-0782/01 esittäjä(t): Mihail Papayannakis (GUE/NGL) komissiolle. Satamien turvallisuus.



Virallinen lehti nro 261 E , 18/09/2001 s. 0194 - 0195



KIRJALLINEN KYSYMYS P-0782/01 esittäjä(t): Mihail Papayannakis (GUE/NGL) komissiolle (7. maaliskuuta 2001) Aihe: Satamien turvallisuus Kreikan kauppa-alusten päälliköiden liiton tiedotteessa (21. helmikuuta 2001) mainitaan, että monissa Kreikan satamissa on matalia kohtia, matalikkojen merkinnät ovat virheellisiä, kaikkia kareja ei mainita kartoissa, aallonmurtajat ovat vaurioituneita, pollareita on liian vähän, majakoiden valaistus on riittämätön, satamaterminaaleja ei ole riittävästi ja matkustajatilat puuttuvat täysin, mistä aiheutuu vakavia merenkulun turvallisuuteen liittyviä ongelmia. Tämänkaltaisia ongelmia esiintyy 31:ssä Kreikan satamassa, joihin lukeutuvat esimerkiksi Pireuksen, Iraklion, Rethymnonin, Samosin ja Parosin satamat, joissa matkustajaliikenne etenkin kesäkuukausina on erittäin vilkasta. Yhteisön ohjelmiin on liitetty lukuisia satamiin liittyviä hankkeita, minkä jälkeen on toteutettu joitakin rakennustöitä, mutta tästä huolimatta puutteita on edelleenkin, koska nämä hankkeet ovat kattaneet vain murto-osan satamien tarpeista. Kun otetaan huomioon, että Euroopassa viime aikoina esiintyneiden vakavien onnettomuuksien jälkeen yhteisön meriliikennepolitiikan päätavoitteena on ollut merenkulun turvallisuus, voisiko komissio ilmoittaa minulle, kuinka hyvin kreikkalaiset satamat täyttävät vaadittavia rakenteita koskevat ehdot, noudatetaanko turvallisuusmääräyksiä ja onko määritelty, mitkä hankkeet rahoitetaan yhteisön kolmannesta tukikehyksestä? Loyola de Palacion komission puolesta antama vastaus (26. huhtikuuta 2001) Komissio ilmoittaa parlamentin jäsenelle, että ei ole olemassa yhteisön lainsäädäntöä, jossa määriteltäisiin kysymyksessä mainittuja satamainfrastruktuurin turvallisuusnäkökohtia koskevat vähimmäisvaatimukset. Lisäksi on syytä todeta, että jäsenvaltioilla ei ole velvollisuutta ilmoittaa komissiolle infrastruktuuriin kuuluvien laitteiden kunnosta eikä (kansallisten tai kansainvälisten) turvallisuusmääräysten noudattamisesta niiden alueella sijaitsevissa satamissa. Jäsenvaltiot kantavat täyden vastuun satamiensa turvallisuuden varmistamisesta. Komissio ilmoittaa kuitenkin kysyjälle, että satamamenettelyjen turvallisuuden vahvistamiseksi ja parantamiseksi yleisellä tasolla on annettu kaksi EU-säädöstä: - Komission ehdotus Euroopan parlamentin ja neuvoston direktiiviksi irtolastialusten turvallisen lastaamisen ja lastinpurkamisen edellytyksistä ja yhdenmukaistetuista menettelyistä. Direktiiviehdotus, jolla saatetaan irtolastin lastaamista ja purkua koskeva Kansainvälisen merenkulkujärjestön (IMO) säännöstö osaksi yhteisön lainsäädäntöä, on parhaillaan parlamentin ensimmäisessä käsittelyssä. - Aluksella syntyvän jätteen ja lastijäämien vastaanottolaitteista satamissa annetulla Euroopan parlamentin ja neuvoston direktiivillä 2000/59/EY varmistetaan lisäksi, että kaikissa EU-satamissa on kaikkien niitä käyttävien alusten jätetoimituksien hoitamiseksi tarvittavat laitteet. Tällä direktiivillä, joka on pantava täytäntöön joulukuuhun 2002 mennessä, luodaan myös perusta satamien ja niiden käyttäjien väliselle jatkuvalle vuoropuhelulle osana jätehuollon suunnittelua. Ohjelmakauden 20002006 Kreikkaa koskevaan yhteisön tukikehykseen sisältyy tieliikenteen akseleita, satamia ja kaupunkisuunnittelua koskeva toimintaohjelma, jonka avulla toteutetaan lähinnä toimenpiteitä Pireuksen, Lavrion ja Patraksen satamien laitteiden parantamiseksi. Myöhemmin määriteltäviä muita satamia koskevat toimenpiteet rahoitetaan osaksi edellä mainitun toimintaohjelman tai muiden alueellisten toimintaohjelmien taikka koheesiorahaston turvin. Päätöksen siitä, minkä satamien hyväksi ja minkätyyppisiin hankkeisiin osarahoitusta myönnetään, tekee joka tapauksessa kulloisenkin toimintaohjelman hallinnoinnista vastaava viranomainen noudattaen ohjelma-asiakirjan täydennyksessä määriteltyjä arviointiperusteita. Koheesiorahaston rahoitusosuutta koskevan lopullisen päätöksen tekee komissio jäsenvaltioiden ehdotusten perusteella.